5 Botšiša morutwana gore dipakane tša gagwe ke dife tirelong ya Jehofa. Ge e ba a se na pakane le ge e le efe, mo thuše go ipeela yeo a ka kgonago go e fihlelela. Bolela ka mafolofolo ge o mmotša ka pakane yeo o kilego wa ipeela yona, o mmotše le kamoo wena o ilego wa thaba ka gona ge o be o e fihlelela. Mokgwa wo o ka o nyatša eupša o a šoma. Victor, e lego mogolo yo e bilego e le mmulamadibogo Afrika o re: “Ge ke be ke sa le yo monyenyane, mogolo yo mongwe o ile a mpotšiša dipotšišo tše mmalwa ka dipakane tša ka. Dipotšišo tšeo di ile tša nthuša gore ke thome go naganišiša ka bodiredi bja ka.” Bagolo bao ba nago le phihlelo ba re go bohlokwa go tlwaetša bana babo rena e sa le ba banyenyane, mohlomongwe ge ba thoma go tsena mahlalagading. O ka ba nea mešomo e itšego ka phuthegong go ya ka nywaga ya bona. Ge bana babo rena ba newa tlwaetšo e sa le ba banyenyane, seo se ka ba thuša gore ba phegelele dipakane tša bona le ge ba dutše ba gola e bile ba lebeletšana le ditšhitišo tše dintši.—Bala Psalme 71:5, 17. * (Bona mongwalo wa ka tlase.)